Utah kao Mars
Pripremajući se za boravak astronauta na Marsu za 20 godina, NASA simulira bazu na Crvenom planetu u pustinji savezne države Utah
Zemljin najbliži susjed Mars oduvijek je privlačio pažnju znanstvenika koji – kako danas stoje stvari - vjeruju da bi ljudi mogli živjeti i raditi na tom planetu u slijedećih dvadesetak godina. Pripremajući se za takvu mogućnost, NASA simulira bazu na Marsu – u pustinji savezne države Utah. Istraživačka baza Mars – odnosno, punim nazivom: Mars Desert Research Station – jedna je od nekoliko lokacija gdje američka Agencija za istraživanje svemira priprema buduće misije na Marsu. Skupine NASA-inih znanstvenika provode u ovoj bazi po dva tjedna u pokušaju simuliranja života ljudi na Marsu ... točnije, prvo u vježbanju dolaska na Crveni planet. Putovanje do Marsa trajat će godinama, te posade moraju biti dobro pripremljene i fizički i psihički, kako ističe dr. Ephimia Morphew, svemirski psiholog iz NASA-inog Svemirskog centra Johnson, u Houstonu. "Kada se nalazite u svemirskoj letjelici, ne možete svoje frustracije 'izvjetriti' nigdje vani. Sve frustracije ostaju unutar kapsule, zajedno sa svim članovima posade. Dakle, vrlo je malo načina za smanjenje napetosti među ljudima." Kada dr. Morphew želi razgovarati s nekim na samo ona koristi glavnu zračnu komoru kao svoj ured kako bi osigurala privatnost razgovora. U međuvremenu, članovi posade prikupljaju uzorke tla i stijena iz okoliša koje će proučavati. Rade pod uvjetima kakvi bi bili na Marsu, odjeveni u svemirska odijela sa zaštitnim rukavicama. Penny Boston, planetarna znanstvenica, kaže da će im to pomoći u određivanju načina vođenja znanstvenih studija na samom Marsu. "To nam pruža priliku za vježbanje određenih postupaka u teškim uvjetima, za što nas ni najbolje planiranje na papiru uopće ne priprema." Posada koristi i posebna terenska vozila, vježbajući njihovo korištenje u posebno teškim uvjetima. Vozila nalik takvima vjerojatno bi bila glavno prijevozno sredstvo na Marsu. Dnevna rutina zajedničkog života u vrlo skučenom prostoru, uz redovito korištenje svemirskih odijela za odlazak iz jednog prostora u drugi, već bi i sama bila teška; kad se tome doda i znanstveno-istraživački rad, često se stvore uvjeti za gnjev i frustriranost. No, upravo je to dobro uvježbavanje za buduće astronaute, koji će se morati nositi s takvom realnošću svakidašnjice na Marsu.